AQฉลุย! ผถห.ไฟเขียวเพิ่มทุนPPก่อนจัดสรรให้RO มั่นใจจ่ายหนี้ KTB ได้
AQ ฉลุย! ผู้ถือหุ้นไฟเขียวเพิ่มทุน PP ก่อนจัดสรรให้ RO มั่นใจใช้จ่ายหนี้ KTB ได้
3 ก.ค. 2560

บริษัท เอคิว เอสเตท จำกัด (มหาชน) หรือ AQ ระบุว่า ที่ประชุมวิสามัญผู้ถือหุ้นเมื่อวันที่ 30 มิ.ย.60 มีมติเห็นชอบพิจารณาอนุมัติการเพิ่มทุนด้วยการเพิ่มทุนให้แก่ผู้บุคคลในวงจำกัด (Private Placement) ก่อนการเพิ่มทุนให้แก่หุ้นเดิม (Right Offering) โดยผู้ถือหุ้นลงมติเห็นด้วย ด้วยคะแนนเสียง 4,339,532,307 คิดเป็นร้อยละ 91.7833
อีกทั้งยังอนุมัติการเพิ่มทุนจดทะเบียนของบริษัทจำนวน 140,668,670,884 บาท โดยการออกหุ้นสามัญเพิ่มทุนจำนวน 281,337,341,768 หุ้น มูลค่าที่ตราไว้หุ้นละ 0.50 บาท ซึ่งภายหลังการเพิ่มทุนแล้ว บริษัทจะมีทุนจดทะเบียนจำนวน 147,006,012,651.50 บาท แบ่งออกเป็นหุ้นสามัญทั้งสิ้น 294,012,025,303 หุ้น มูลค่าที่ตราไว้หุ้นละ 0.50 บาท ผู้ถือหุ้นลงมติเห็นด้วย 4,429,986,624 คะแนนเสียง คิดเป็นร้อยละ 93.6945
โดยยังพิจารณาอนุมัติพิจารณาอนุมัติจัดสรรหุ้นสามัญเพิ่มทุน จำนวน 100,000,000,000 หุ้น มูลค่าที่ตราไว้หุ้นละ 0.50 บาท ให้แก่บุคคลในวงจำกัด (Private Placement ) ผู้ถือหุ้นลงมติเห็นด้วย 4,412,840,486 คะแนนเสียง คิดเป็นร้อยละ 93.4397
รวมทั้งจัดสรรหุ้นสามัญเพิ่มทุนจำนวนไม่เกิน 125,000,000,000 หุ้น มูลค่าที่ตราไว้หุ้นละ 0.50 บาท ให้แก่ผู้ถือหุ้นเดิม ซึ่งที่ประชุมผู้ถือหุ้นลงมติเห็นด้วย 4,452,694,782 คะแนนเสียง คิดเป็นร้อยละ 94.2836 และจัดสรรหุ้นสามัญเพิ่มทุนที่เหลือจากการจัดสรรให้แก่ผู้ถือหุ้นเดิมและที่เหลือจากการจัดสรรให้แก่บุคคลในวงจำกัด นำมาจัดสรรให้แก่ผู้ถือหุ้นเดิม ผู้ถือหุ้นลงมติเห็นด้วย 4,430,676,621 คะแนนเสียง คิดเป็นร้อยละ 93.8174
นอกจากนี้ยังพิจารณาอนุมัติให้เสนอที่ประชุมผู้ถือหุ้นพิจารณาอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัทครั้งที่ 4 (AQ-W4) จำนวนไม่เกิน 56,337,341,768 หน่วย ผู้ถือหุ้นลงมติเห็นด้วย 4,226,945,204 คะแนนเสียง คิดเป็นร้อยละ 89.4002 รวมทั้งพิจารณาอนุมัติจัดสรรหุ้นสามัญเพิ่มทุนจำนวนไม่เกิน 56,337,341,768 หุ้น มูลค่าที่ตราไว้หุ้นละ 0.50 บาท เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 4 (AQ-W4) ผู้ถือหุ้นลงมติเห็นด้วย 4,216,442,943 คะแนนเสียง คิดเป็นร้อยละ 89.3163
ทั้งนี้การประชุมวิสามัญผู้ถือหุ้นของ AQ ที่ผ่านมา ผู้ถือหุ้นต่างให้ความสนใจเข้าร่วมประชุม โดยหลายท่านได้มีข้อซักถามและข้อเสนอแนะเสนอต่อประธานและกรรมการในที่ประชุม ซึ่งเป็นการร่วมกันแสดงความคิดเห็นเพื่อที่จะนำพาบริษัทฯ ไปสู่ทางออกในการแก้ไขปัญหา
โดยการเพิ่มทุนให้แก่ผู้บุคคลในวงจำกัด (Private Placement) ก่อนการเพิ่มทุนให้แก่หุ้นเดิม (Right Offering) ซึ่งมีข้อดีคือ ผู้ถือหุ้นเดิมไม่ต้องจ่ายเงินจองซื้อหุ้นสามัญเพิ่มทุนก่อน ในขณะที่สถานะและสถานการณ์ของบริษัทยังไม่มีความแน่นอนในการเจรจาการชำระหนี้กับธนาคารกรุงไทยว่าจะสำเร็จหรือไม่
สำหรับการเพิ่มทุนให้แก่บุคคลในวงจำกัดจะใช้ระยะเวลาอันสั้น โดยภายหลังจากที่ได้รับอนุมัติจากที่ประชุมผู้ถือหุ้นแล้ว บริษัทจะสามารถดำเนินการติดต่อนักลงทุน และสามารจัดสรรหุ้นสามัญเพิ่มทุนให้แก่นักลงทุนโดยเร็ว ซึ่งจะทำให้บริษัททราบถึงจำนวนเงินที่แน่นอนที่จะได้รับในเบื้องต้น ส่งผลให้บริษัทมีโอกาสในการหาข้อสรุปการปรับโครงสร้างหนี้กับธนาคารกรุงไทยได้สำเร็จสูง
ทั้งนี้เมื่อการปรับโครงสร้างหนี้กับธนาคารกรุงไทยมีความชัดเจน ผู้ถือหุ้นเดิมจะสามารถมั่นใจได้ว่าการจองซื้อหุ้นสามัญเพิ่มทุนของผู้ถือหุ้นเดิมจะสามารถร่วมแก้ไขปัญหาของบริษัทได้ โดยวัตถุประสงค์หลักของการเพิ่มทุนและการใช้เงินทุนในส่วนที่เพิ่มคือ เพื่อชำระค่าเสียหายตามคำพิพากษาศาลฎีกาแผนกคดีอาญานักการเมือง เพื่อพัฒนาโครงการต่างๆ ของบริษัทในลงทุนโครงการใหม่ในอนาคต และเพื่อใช้เป็นเงินทุนหมุนเวียนในบริษัท